23. schôdza NR SR - 11.deň - B. popoludní
Dátum: 2024-12-10
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

26-2 Čiže, my sme zaviedli, aby všetkých 25 profesií mali zákonom garantované základné mzdy, plus sa im zvyšujú príplatky za služby, nadčasy, pohotovosti a podobne. Do odpracovaných rokov sa im zároveň započítajú aj roky strávené na materskej a rodičovskej, maximálne 6 rokov, či roky praxe v zahraničí. Výsledok, v roku 2023, teda keď vstúpil do platnosti tento zákon, do nemocníc pribudlo plus 296 lekárov plus 618 sestier a pôrodných asistentiek. Takže toto sú jednoducho fakty a toto je realita. Robert Fico v roku 2002, ešte 2022, ešte pred tým, ako sa dohodlo zvyšovanie platov s odborármi, predložil do parlamentu návrh uznesenia, ktorým chceli vyhovieť všetkým požiadavkám lekárov. Čiže sami vy, poslanci SMER-u, HLAS-u na čele s Robertom Ficom ste predkladali uznesenie, aby sa platy navýšili zdravotníkom. Okrem bodov o DRG vzdelávaní, zvýšení rozpočtu zdravotníctva navrhol SMER aj prijatie nových platových koeficientov pre lekárov. Ak by tento návrh prešiel, tak lekári by mali na budúci rok takéto platy. Lekár so špecializáciou 30 rokov praxe 6 149 eur, to ste navrhovali vy. Lekár so špecializáciou 20 rokov praxe 5 434 eur. Lekár bez špecializácie, štyri roky praxe 2 717 eur. A takto ste za to hlasovali 15.11.2022 o 11:05, SMER, komplet všetci za, HLAS, všetci za. Vtedy v 2022 Fico hovoril a odkazoval vtedajšiemu premiérovi, ministrovi zdravotníctva, treba rokovať, rokovať, rokovať. Toto hovoril Fico v roku 2022. Dnes Robert Fico je premiér, má všetky nástroje na to, aby mohol zažehnať túto krízu s lekármi, zdravotníkmi a čo dnes hovorí Robert Fico? Že to nie je jeho premiérska téma, že zdravotníctvo pre neho nie je téma. On radšej pôjde do Brazílie dohodnúť nejaký biznis, aby mohol mať Kaliňák nejaké lietadlá. Toto je tá dvojtvárnosť. A toto tí ľudia jednoducho na Slovensku vidia, nielen zdravotníci, ale aj pacienti. Lebo v prvom rade by sme mali myslieť na pacientov, o to tu ide. Aby bol stredobodom pozornosti pacient, nie biznisové, neviem, aké tryskáče, lietadlá. Na jednej strane hovoríte, že netreba vyrábať žiadne náboje, že netreba na Ukrajinu posielať žiadne zbrane. Na druhej strane my tam už toľko nábojov sme tam už poslali, že neviem, či za 10 rokov dozadu toľko nábojov sa niekde poslalo. Čiže keď ide o biznis, vtedy je to fajn, vtedy je všetko v poriadku, vtedy zdravotníctvo nie je premiérska téma. Keď sme v opozícii, teraz hovorím o poslancoch SMER-u, vtedy je to najväčšia premiérska téma, vtedy by ste radili, vtedy by ste navrhovali uznesenia, ako im treba zvýšiť platy. Vtedy je vás na roztrhanie. Keď ste vo vláde, zrazu idete popierať to, za čo ste hlasovali, keď ste boli v opozícii. Toto je pravda, toto si nalejme. Čiže, pán minister, ja sa ešte raz pýtam, prečo v skrátenom konaní ideme rokovať o takomto zákone, keď vy ste mali podľa mňa teraz sedieť a rokovať s tými zdravotníkmi. Stále je čas, stále máte čas, tak ako hovoril Robert Fico v roku 2022, rokovať, rokovať, rokovať. A keď sa neviete dohodnúť s tými zdravotníkmi, alebo sa snažíte, zoberte premiéra, možno toho premiéra budú viacej rešpektovať tí zdravotníci, možnože vtedy by ste sa dohodli. Stačí len zobrať tie výroky pána premiéra, keď bol v opozícii, podľa mňa hneď sa dohodnete. Alebo to uznesenie, ktoré navrhoval Robert Fico, že toľko platu im dáme. Možno Fico by sám pochopil na tých rokovaniach s tými lekármi, že asi fakt, asi by sme tých 100 mil. mohli tomu Kaliňákovi zobrať. Možno by neboli tie sedačky v tých tryskáčoch neviem, z nejakej krokodílej kože, ale boli by len z nejakej takej ekokože. Ešte by vás pochválili ekoaktivisti a ušetrili by ste peniaze pre zdravotníkov. Takže toto je v podstate v priamom prenose dvojtvárnosť vládnej koalície. Najprv prídu, v prezidentskom paláci oznámia všetkým zdravotníkom, že peniaze nie sú, peniaze vám vezmeme, lebo sa nedá. Na druhej strane schvália rozpočet, kde navýšia Dankovi na ministerstvo, kde navýšia Kaliňákovi na ministerstvo, kde navýšia Pellegrinimu na prezidentský úrad. Tam všade peniaze sú. Tam sa zrazu dá. A to už nehovoríme o vyšších platoch, ktoré si nadelili ministri o 5 000 eur mesačne. O rentách, ktoré tu lietajú. Kto proste požiada o rentu, nemá problém. Stačí mať dobrú funkciu a stačí, aby na počkanie robil takto pre vládnych politikov nejaké službičky, nejaký paragraf 363. Dnes sa dá hocičo, keď ste v súlade s vládnou mocou, dneska 5 000 renta takto za lusknutím prsta. (Rečník luskol prstami na ľavej ruke.) Ale keď treba priznať tým zdravotníkom pomoc, keď treba s nimi rokovať, keď treba s nimi trošku seknúť po prstoch tým finančným skupinám, ktoré cicajú ten zdravotnícky systém, niekoľko rokov cicajú ten zdravotnícky systém a strana SMER, pri všetkej úcte, dnes alebo tento rok vám začal štrnásty rok vládnutia. Vy tu nie ste prvý rok. Možno pána ministra teraz vytiahli a dali ho za ministra, nech sa teraz ukáže, ale strana SMER tu vládne štrnásty rok, dámy a páni. A za tých 14 rokov už tu mohla byť tá nemocnica na Rázsochách postavená. Dokonca mohla byť postavená skôr ako nemocnica finančnej skupiny Penta. Ja sa pýtam, prečo nie je postavená? Už ste tu dosť dlho na to, aby vám voliči vystavili vysvedčenie, aby vám ľudia nastavili to zrkadlo, a my ako opoziční poslanci vám to zrkadlo budeme nastavovať. Nemusí sa vám to páčiť, môžete si možno pozerať do mobilov, čítať si, tváriť sa, že vás to nezaujíma, ale, bohužiaľ, tá situácia je dramatická a krutá práve preto, že za štrnásť rokov tu nevidieť po vás výsledky. Česká republika nám míľovými krokmi utiekla. Nehovorím Poľsko, nehovorím Maďarsko, proste človek, keď ide do zahraničia a teraz sa bavíme o tom priestore našom krajín, ktoré boli v komunistickom režime pred 89. , tak tieto krajiny nám ďaleko, ďaleko predbehli nás. Ušli nám. Ja sa pýtam, prečo? A teraz keď vy máte dodržať memorandum so zdravotníkmi, za ktoré ste hlasovali ešte v roku 2022, keď ste boli v opozícii, tak teraz zrazu im poviete, že to neplatí. To nie je fér. To nie je fér. A môžete si hovoriť, čo chcete, proste toto nie je fér. Keby ste vtedy hovorili, že áno, nepáči sa vám to, čo tí zdravotníci chcú. Áno, nezaslúžia si toľko, tak vtedy by som to bral. Okej, beriem to, hovorili ste to vtedy, je to konzistentné, hovoríte to teraz. Lenže vy hovoríte stále niečo iné. Keď ste v opozícii, hovoríte úplne niečo iné, zvolávate protesty. Protesty v časoch, keď tu nám zúri covid, nebezpečný vírus, ktorý zabíja ľudí, ktorí majú oslabenú imunitu, sú starší. Vtedy zvolávate protesty starých ľudí, ktorí na tie protesty idú a potom zomierajú. Nechcem citovať, čo všetko na tých protestoch zaznelo. A teraz zrazu, už keď ste vo vláde, už sa vám nepáčia protesty. Akokoľvek sú slušné, akokoľvek tam ľudia prejavia svoj názor, tak toto sa vám už nepáči. To je tá dvojtvárnosť. Na jednej strane peniaze nie sú, pre zdravotníkov, na druhej strane pre zbrojárov sú. Pre stranu SNS peniaze na ministerstvo sú, pre vášho prezidenta, no viete čo, pán Pellegrini nikdy nebude môj prezident, pretože vyhral voľby podvodom a klamstvom a takéhoto prezidenta ja neuznávam, prepáčte. Čiže toto je váš prezident, je to váš čestný predseda, je to stranícky predseda HLAS-u, toto nezmyje zo seba. A to, že vyhral podvodom, to svedčí o tom jednoducho, ako sa k tomu úradu dostal. To sú vážne a pravdivé tvrdenia. Ja teraz počúvam od kolegu svojho, ktorý je v štátnej volebnej komisii, kde porušenia Pellegriniho, ktoré boli v kampani, teraz sa snaží váš nominant, pán Burda, ktorý je tam šéfom tej komisie, tak sa to snažia uhladzovať. Váš pán minister Šutaj Eštok si platí reklamy na Facebooku a potom zrazu to idú utajovať, že to bolo v poriadku. (Prerušenie vystúpenia predsedajúcim.) Gašpar, Tibor, podpredseda NR SR Pán minister, reagujte cez faktickú a vy sa trošku vráťte zase k zdravotníctvu. Šipoš, Michal, poslanec NR SR No, viete čo, len, pán predsedajúci, všetko so všetkým súvisí, všetko so všetkým súvisí. Ja by som rád hovoril len o tom zdravotníctve, ale keď vidím, v akom stave je zdravotníctvo a vidím, v akom stave sú ostatné ministerstvá, že pán Pellegrini dostane 4 mil. eur naviac a zdravotníkom sa hovorí, že peniaze nie sú, tak čo teraz, mám byť ticho? Nemám to spomínať? Mám sa tváriť, že to nie je, keď to v tom rozpočte vidím? Keď hovoríme o tom, že majú rokovať, že pán minister s pánom premiérom by mali rokovať s tými zdravotníkmi, tak zrazu príde do parlamentu zákon, kde v skrátenom konaní ideme narýchlo ušiť bič na zdravotníkov, že keď nebudú poslúchať, pôjdu do basy. No, je to tak. Môžete sa smiať, koľko chcete. Bohužiaľ, je to tak, pán minister. A najhoršie na tom je to, že to vaše meno, ktoré máte len jedno, tam budete mať ten podpis, pán minister. Na toto ste sa nechali natiahnuť. Čiže ešte raz opakujem, stiahnite tento zákon a rokujte, rokujte, rokujte, tak ako to hovoril v opozícii Robert Fico s tými zdravotníkmi a dohodnite sa s nimi na tom, aby tu nenastala po Vianociach medzi sviatkami obrovská kríza. Ďakujem veľmi pekne.